په نوي ډیلي او دمشق کې سختې چاودنې شوي 
د موټر بم یوې چاودنې د سوریې په پایتخت دمشق کې ١٧ تنه وژلي او ١۴ نور یې زخمي کړي دي او د هند په پایتخت نوي ډیلي کې چاودنې یو ماشوم وژلی
دغه چاودنه نن د شنبې په ورځ د هوايي میدان پر سرک چې د شعیه مسلمانانو د یوه معتبر زیارت پر لور ځي، د بیروبار نه په ډک یوه څلور لارې کي وشوه. د سوریې حکومتي مقاماتو وویل، په دغه موټر کې ٢٠٠ کیلو گرامه چاودېدونکي مواد ځای پر ځای شوي وو. عیني شاهدان وايي، د چاودنې له آمله تقریبا ٢٠ موټره تباه شوي او د شاوخوا ودانیو شیشې ماتې شوي دي. د چاودنې د ځای څنگ ته د پولیسو حوزه ده. تر اوسه نده معلومه چې د حملې اصلي هدف همدغه حوزه وه خو په چاودنه کې اکثره ملکي خلک وژل شوي دي. د سوریې د کورنیو چارو وزیر دا کار د تروریزم نامردانه عمل بللی دی. پولیس د پیښې په باب تحقیقات کوي. د نوي ډیلي د پولیسو قومندان وای. کې دادوال وویل، عیني شاهدانو د مهراولي په مارکیټ کې دوه موټرسایکل سپاره لیدلي وو چې ډک پلاستیک یې د یوه دکان مخې ته پرېښوده. چاودنه هغه وخت وشوه چې یوه ماشوم هلک دغه پلاستیک پورته کړل. چارواکي وايي، دغه چاودېدونکي مواد کمزوري و او په کور کې جوړ شوي وو. پولیسو د پیښې ځای محاصره کړی او په دې باب یې تحقیقات پیل کړي دي. دوه اونۍ مخکې د نوي ډیلي په څو مارکیټونو کې پرله پسې چاودنو ٢٢ تنه ووژل.